Симон Дах
Дружба

Превод от немски: Димитър Симидов, —

chitanka.info

Прилича на човека

един най-ценен дар:

да устои довека

като добър другар.

Когато се наложи

със друг да се сближи,

той винаги да може

докрай да издържи.

Езикът ни е даден,

за да не сме сами

в живота пуст и хладен

сред гибелни тъми.

Чрез него, чрез езика,

ний дирим благ съвет,

когато скръб велика

ни връхлети отвред.

Какво е радостта ни,

в сърцето скрита? Виж,

безмерна тя ще стане,

щом с друг я споделиш.

И мъка споделена

по-леко носиш ти,

но в тебе затаена,

тя двойно те гнети.

Аз имам много верни

и чисти при това

сърца — без лицемерни

усмивки и слова.

На тях сега се вричам

да бъда техен брат:

о братя, вас обичам

над всичко в тоя свят!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.